Rapport mill-Kummissjoni lill-Parlament Ewropew u lill-Kunsill Rapport finali tal-Kummisjoni Ewropea dwar l-adegwatezza sostnuta tar-rekwiżiti għal assigurazzjoni ta' indennità professjonali imposti fuq l-intermedjarji skond il-leġiżlazzjoni Komunitarja /* KUMM/2007/0178 finali */





[pic] | KUMMISSJONI TAL-KOMUNITAJIET EWROPEJ | Brussel 11.4.2007 KUMM(2007) 178 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL Rapport finali tal-Kummisjoni Ewropea dwar l-adegwatezza sostnuta tar-rekwiżiti għal assigurazzjoni ta' indennità professjonali imposti fuq l-intermedjarji skond il-leġiżlazzjoni Komunitarja WERREJ 1. Rekwiżiti tal-PII għall-intermedjarji skond il-liġi komunitarja 3 1.1. L-Artikolu 4 ta' l-IMD 4 1.2. L-Artikoli 7 u 8 tal-CAD riformulat 5 1.3. L-isfond storiku 6 2. Il-ħsieb wara ir-rekwiżiti tal-PII 7 2.1. Il-ħarsien tal-konsumatur 7 2.2. Il-vantaġġi għall-fornituri tas-servizzi u għas-swieq 7 2.3. Argumenti kontra r-rekwiżiti tal-PII 8 3. Konsultazzjoni mmirata ma' l-Istati Membri u l-Awtoritajiet Kompetenti 9 4. Konsultazzjoni pubblika dwar l-Abbozz tar-Rapport 9 4.1. Riżultati tal-konsultazzjoni 10 5. Konklużjonijiet 10 INTRODUZZJONI Skond l-Artikolu 65(6) tad-Direttiva 2004/39/KE dwar is-swieq fl-istrumenti finanzjari ('MiFID'), il-Kummissjoni għandha tirraporta lill-Parlament Ewropew u lill-Kunsill dwar l-adegwatezza sostnuta tar-rekwiżiti għal assigurazzjoni ta' indennità professjonali ('PII') imposti bħalissa fuq l-intermedjarji bil-liġi Komunitarja. 1. REKWIżITI TAL-PII GħALL-INTERMEDJARJI SKOND IL-LIġI KOMUNITARJA L-assigurazzjoni ta' indennità professjonali hija assigurazzjoni ta' responsabbiltà maħsuba biex tkopri, jew bis-sħiħ jew parti minnhom, l-ammonti li għandhom jitħallsu minn professjonisti, jew għal danni jew li jirriżultaw minn ftehimiet innegozjati u approvati, lill-partijiet terzi bħala kumpens ta' telf li joriġina minn azzjonijiet, żbalji jew nuqqasijiet ikkaġunati mill-professjonist matul il-kondotta ta' l-attivitajiet tan-negozju tiegħu. Il-leġiżlazzjoni Komunitarja titlob lil xi wħud mill-intermedjarji ta' investiment u dawk kollha ta' assigurazzjoni biex jiksbu tali assigurazzjoni bħala pre-kundizzjoni biex ikunu jistgħu jipprovdu servizzi. Ir-rekwiżit rilevanti joħorġu minn żewġ Direttivi: - Id-Direttiva 2002/92/KE dwar il-medjazzjoni fl-assigurazzjoni ('IMD') - Id-Direttva 2006/49/KE dwar l-adegwatezza kapitali ta' impriżi ta' investiment u ta' istituzzjonijiet ta' kreditu (riformulat)[1] ('il-CAD riformulat') [traduzzjoni mhux uffiċjali]. It-taqsimiet li ġejjin jistabbilixxu fid-dettal ir-rekwiżiti tal-PII skond dawn iż-żewġ direttivi. Ġabra fil-qosor tar-rekwiżiti tal-PII u tal-kapital għal tipi differenti ta' intermedjarji Intermedjarju ta' assigurazzjoni | Intermedjarju ta' investiment | Intermedjarju ta' investiment li huwa ukoll intermedjarju ta' assigurazzjoni | PII li tkopri t-territorju kollu tal-Komunità b'livell ta' indennità ta' mill-anqas EUR 1.000.000 għal talba waħda u, għal talbiet aggregati, EUR 1.500.000 kull sena. | Wieħed minn dawn li ġejjin: (a) kapital inizjali ta' EUR 50.000; (b) PII li tkopri t-territorju kollu tal-Komunità, xi garanzija oħra komparabbli kontra reponsabbiltà li toriġina minn negliġenza minn negliġenza professjonali, b'livell ta' indennità ta' mill-anqas EUR 1.000.000 għal talba waħda u, għal talbiet aggregati, EUR 1.500.000 kull sena; (c) kapital inizjali flimkien ma' PII f’għamla li tirriżulta f’livell ta’ kopertura ekwivalenti għal (a) jew (b). | PII li tkopri t-territorju kollu tal-Komunità b'livell ta' indennità ta' mill-anqas EUR 1.000.000 għal talba waħda u, għal talbiet aggregati, EUR 1.500.000 kull sena. + Wieħed minn dawn li ġejjin: (a) kapital inizjali ta' EUR 25.000; (b) PII li tkopri t-territorju kollu tal-Komunità, xi garanzija oħra komparabbli kontra reponsabbiltà li toriġina minn negliġenza minn negliġenza professjonali, b'livell ta' indennità ta' mill-anqas EUR 500.000 għal talba waħda u, għal talbiet aggregati, EUR 750.000; (c) kapital inizjali flimkien ma' PII f’għamla li tirriżulta f’livell ta’ kopertura ekwivalenti għal (a) jew (b). | 1.1. L-Artikolu 4 ta' l-IMD L-Artikolu 4.3 ta' l-IMD jistabbilixxi limitu minimu ta' indennità kemm għal talba individwali kif ukoll għal talbiet aggregati. L-intermedjarji kollha ta' assigurazzjoni huma mitluba jkollhom PII li tkopri t-territorju kollu tal-Komunità, jew xi garanzija oħra komparabbli kontra responsabbiltà li tirriżulta minn negliġenza professjonali, talanqas għal EUR 1.000.000 applikabbli għal talba waħda u, ta' EUR 1.500.000 fis-sena għal talbiet aggregati kollha (sakemm dik l-assigurazzjoni jew garanzija komparabbli tkun diġà pprovduta minn impriża ta' assigurazzjoni, impriża ta' rijassigurazzjoni jew impriża oħra li għan-nom tagħha l-intermedjarju ta' assigurazzjoni jew rijassigurazzjoni jkollu s-setgħa li jaġixxi jew dik l-impriża tkun assumiet ir-responsabbiltà sħiħa għall-azzjonijiet ta' l-intermedjarju). Intermedjarju, ikun x'ikun id-daqs tiegħu u irrispettivament jekk joperax verament f'aktar minn Stat Membru wieħed, għandu jissodisfa dan ir-rekwiżit sabiex ikun jista' jiġi rreġistrat u jkompli bl-intermedjazzjoni ta' assigurazzjoni fl-UE. Madankollu, ir-rekwiżiti huma limiti minimi ta' kopertura (sabiex l-Istati Membri jkunu jistgħu jżidu rekwiżiti addizzjonali skond il-liġi nazzjonali). Ma hemm ebda dispożizzjoni fl-IMD li tippermetti lill-Istati Membri jeżentaw lill-impriżi mir-rekwiżit li jkollhom PII (minbarra fejn impriża jkollha 'garanzija komparabbli') u b'mod partikolari, ir-riżorsi kapitali mhumiex permessi bħala alternattiva għall-PII. 1.2. L-Artikoli 7 u 8 tal-CAD riformulat Fost sensiela ta' dispożizzjonijiet li jeħtieġu li l-impriżi ta' investiment kif definiti fl-Artikolu 4.1(1) tal-MiFID li jżommu livelli li jvarjaw ta' kapital inizjali, l-Artikoli 7 u 8 tal-CAD riformulat jimponu rekwiżiti relatati mal-PII jew mal-kapital inizjali fuq impriżi ta' investiment li huma awtorizzati skond il-MiFID biex jipprovdu biss parir dwar investiment jew biex jirċievu jew jgħaddu ordnijiet minn investituri, mingħajr ma jżommu wkoll l-assi tal-klijenti (‘l-intermedjarji tal-MiFID’). Dawn l-impriżi huma esklużi mir-rekwiżiti relatati mal-kapital inizjali li japplikaw għall-impriżi ta' investiment b'mod ġenerali taħt l-Artikoli 5 jew 9 tal-CAD riformulat, u r-rekwiżiti tal-kapital imposti fuqhom huma sinifikament aktar baxxi minħabba li huma supplimentati bir-rekwiżiti tal-PII li ma japplikawx għal impriżi ta' investiment oħrajn. L-Artikolu 7 japplika għall-intermedjarji li ma jwettqux ukoll in-negozju ta' l-intermedjazzjoni ta' assigurazzjoni. Impriżi bħal dawn huma meħtieġa li jkollhom waħda minn dawn il-kundizzjonijiet li ġejjin: (a) kapital inizjali ta’ EUR 50.000; (b) assigurazzjoni ta' indennità professjonali li tkopri t-territorju kollu tal-Komunità jew xi garanzija oħra komparabbli kontra responsabbiltà li toriġina minn negliġenza professjonali, b'livell ta' indennità ta' mill-anqas EUR 1.000.000 għal talba waħda u, għal talbiet aggregati, EUR 1.500.000 kull sena; (c) kapital inizjali flimkien ma' assigurazzjoni ta' indennità professjonali f’għamla li tirriżulta f’livell ta’ kopertura ekwivalenti għall-punti (a) jew (b). Ir-rekwiżiti tal-PII skond il-paragrafu (b) huma, sintendi, identiċi għal dawk imposti fuq l-intermedjarji ta' assigurazzjoni taħt l-IMD. Madankollu, il-CAD riformulat jikkonferixxi aktar flessibilità: għażla bejn kapital inizjali, PII, jew taħlita tat-tnejn. L-Artikolu 8 japplika għall-intermedjarji tal-MiFID li huma wkoll irreġistrati ma' l-IMD bħala intermedjari ta' assigurazzjoni. Minbarra l-konformità mar-rekwiżiti tal-PII ta' l-Artikolu 4.3 ta' l-IMD, tali impriżi għandhom ikollhom wieħed minn dawn li ġejjin: (a) kapital inizjali ta’ EUR 25.000; (b) assigurazzjoni ta' indennità professjonali li tkopri t-territorju kollu tal-Komunità jew xi garanzija oħra komparabbli kontra responsabbiltà li toriġina minn negliġenza professjonali, b'livell ta' indennità ta' mill-anqas EUR 500.000 għal talba waħda u, għal talbiet aggregati, EUR 750.000; (c) kapital inizjali flimkien ma' l-assigurazzjoni ta' indennità professjonali f’għamla li tirriżulta f’livell ta’ kopertura ekwivalenti għall-punti (a) jew (b). Id-data ta' l-għeluq għat-traspożizzjoni ta' dawn ir-rekwiżiti għada ma skadietx, għalhekk l-impriżi ta' investiment mhumiex bħalissa soġġetti għal kwalunkwe rekwiżiti tal-PII skond il-Leġiżlazzjoni Komunitarja. Jistgħu, madankollu, ikunu soġġetti għal rekwiżiti komparabbli skond il-liġi nazzjonali, u kwalunkwe osservazzjonijiet ibbażati fuq l-impatt ta' rekwiżiti nazzjonali analogi għandhom għalhekk ikunu rilevanti għal dan l-abbozz ta' Rapport. Bħall-IMD, il-CAD riformulat jippermetti l-Istati Membri jimponu regoli li huma aktar stretti minn dawk meħtieġa fid-Direttiva[2]. 1.3. L-isfond storiku Kif indikat hawn fuq, ir-rekwiżiti tal-PII li japplikaw għall-intermedjarji ta' assigurazzjoni taħt l-IMD ivarjaw mir-rekwiżiti li japplikaw għall-intermedjarji tal-MiFID taħt il-CAD riformulat. L-IMD jeħtieġ li l-intermedjarji ta' assigurazzjoni kollha jkollhom PII b'kopertura minima speċifikata għal responsabbiltà għal talbiet li joriġinaw minn negliġenza professjonali filwaqt li l-intermedjarji tal-MiFID huma soġġetti għal reġim li jippermetti taħlita ta' PII u kapital minimu. Il-proposta inizjali tal-Kummissjoni għad-Direttiva li saret l-MiFID kienet tirrikjedi li l-impriżi li jipprovdu konsultazzjoni dwar investiment jew servizzi ta' irċevuti jew trażmissjonijiet ta' ordnijiet għall-klijenti, iżda li ma jżommux kontanti jew titoli għal klijenti, għandu jkollhom PII b'ammont ta' kopertura ugwali għal dak meħtieġ skond l-IMD għal intermedjarji ta' assigurazzjoni, mingħajr kwalunkwe għażla li jissodisfaw rekwiżiti ta' kapital bħala alternattiva. Madankollu, matul in-negozjati tal-Kunsill xi wħud mill-Istati Membri qajmu t-tħassib tagħhom. Dak it-tħassib kellu żewġ perspettivi: - li tibdiliet fis-suq għandhom mnejn inaqqsu mid-disponnibbiltà tal-PII għal konsulenti dwar l-investiment; kif ukoll - li l-proposti għandhom mnejn jimponu piżijiet eċċessivi fuq impriżi li jwettqu kemm servizzi ta' konsultazzjoni dwar l-investiment kif ukoll ta' medjazzjoni fuq l-assigurazzjoni. Skond dan, il-proposta tal-Kummissjoni ġiet emendata permezz tal-ko-leġiżlaturi. L-ewwelnett, ġiet introdotta aktar flessibilità, billi ħalliet l-impriżi jew iżommu il-livell speċifikat tal-PII, jew inkella kapital minimu speċifikat, jew taħlita tat-tnejn. It-tieni, tfassal reġim partikolari għall-impriżi ta' investiment li wkoll ġew reġistrati bħala intermedjarji ta' assigurazzjoni ma' l-IMD. Dawk l-impriżi għandhom jikkonformaw mar-rekwiżiti ta' l-Artikolu 4.3 ta' l-IMD rigward dawk l-attivitajiet ta' medjazzjoni u, addizzjonalment, huma meħtieġa f'dak li għandu x'jaqsam ma' l-attivitajiet ta' konsultazzjoni dwar l-investiment li jżommu jew kapital inizjali ta' mill-anqas €25.000, jew assigurazzjoni ta' PII b'kopertura ta' mill-anqas nofs l-ammont meħtieġ taħt l-IMD, jew taħlita ta' dawn iż-żewġ rekwiżiti. Jiġifieri, ir-rekwiżiti tal-PII imposti bl-IMD għandhom xorta waħda jiġu sodisfatti, tkun kemm tkun ikkapitalizzata tajba l-impriża. Billi għarrfu li r-rekwiżiti tal-PII tal-MiFID għalhekk se jvarjaw minn dawk ta' l-IMD, xi wħud mill-Istati Membri argumentaw waqt in-negozjati fil-Kunsill li l-MiFID għandha timmodifika l-IMD sabiex tippermetti l-intermedjarji ta' rijassigurazzjoni jibbenefikaw mill-għażla disponibbli għall-konsulenti dwar l-investiment li jissostitwixxu, bis-sħiħ jew parti minnhom, ir-rekwiżiti tal-PII ma' kapital. Modifikazzjoni għal dan il-għan ma ġietx adottata, iżda minflokha l-ko-leġiżlaturi daħħlu l-klawżola tar-reviżjoni. L-għan tar-reviżjoni huwa li tistabbilixxi, abbażi ta' l-evidenza ta' l-impatt tagħhom fis-suq fl-Istati Membri, jekk ir-rekwiżiti flimkien humiex proporzjonati ma' l-għanijiet ta' ħarsien adegwat tal-konsumatur u jekk l-impriżi fl-EFTA in ġenerali, jew fis-swieq nazzjonali speċifiċi, jesperjenzawx diffikultajiet partikolari jew spejjeż fl-akkwist ta' l-assigurazzjoni ta' indennità professonali meħtieġa li għandhom jitqiesu matul ir-reviżjoni ta' l-effettività tar-reġim. 2. IL-ħSIEB WARA IR-REKWIżITI TAL-PII Ir-rekwiżiti tal-PII jikkostitwixxu miżura għall-ħarsien tal-konsumatur, immirata biex tiżgura li talbiet tal-klijenti kontra impriża ta' investiment jew intermedjarju jistgħu jintlaħqu f'każijiet fejn id-dħul jew il-kapital tal-impriża jew intermedjarju ma jkunx biżżejjed biek ikopri r-responsabbilità tiegħu lejn il-klijent. Iżda hija wkoll għodda regolatorja siewja, li tgħin biex l-impriżi ta' investiment jistabbilixxu ċerti tipi ta' negozju b'kapital ta' bażi relattivament baxx. Dan jipprevjeni biex l-ostakolu għad-dħul ma jiġix stabbilit għoli żżejjed, bil- konsegwenza li impriżi iżgħar mis-suq jiġu esklużi. Dan il-ħsieb huwa partikolarment rilevanti fil-kuntest ta' attivitajiet bħal medjazzjoni ta' assigurazzjoni jew ta' konsultazzjoni dwar investiment, fejn hemm konkorrenza qawwija ta' impriżi żgħar. 2.1. Il-ħarsien tal-konsumatur Il-PII ċarament tipproteġi l-konsumaturi billi iżżid il-fondi disponibbli biex jintlaqgħu t-talbiet li joriġinaw mir-riċeviment ta' konsultazzjoni negliġenti jew minn xi form'oħra ta' mġieba ħażina professjonali. Per eżempju, l-MiFID jirregola s-servizz ta' konsultazzjoni dwar l-investiment għall-ewwel darba bħala servizz ta' qofol (qabel kien servizz awżiljarju taħt l-ISD). Il-PII hija għodda bżonnjuża li tiżgura li r-riskji assoċjati li jittieħdu mal-provvediment ta' dan is-servizz jiġu ġestiti b'mod korrett. 2.2. Il-vantaġġi għall-fornituri tas-servizzi u għas-swieq Il-PII tibbenefika wkoll lill-kumpaniji. Fil-fatt, ħafna impriżi jżommu PII meta ma jkollhom ebda obbligu regolatorju li jagħmlu hekk, jew inkella joffru kopertura li teċċedi l-obbligi regolatorji tagħhom. Tista' tiffinanzja talbiet kbar u mhux mistennija ta' responsabbiltà u b'hekk tipproteġi l-assi tas-sidien tagħha, u normalment tkun tkopri kemm responsabbiltà legali kif ukoll l-ispejjeż tad-difensur, li l-ammont tiegħu jista' ukoll ikun hekk sostanzjali li jhedded il-likwidità ta' l-impriża. Il-PII tista' tkun partikolarment ta' siwi għal impriżi iżgħar li jistgħu jsibuha diffiċli, jew mhux xierqa għall-istruttura tan-negozju tagħhom, li jżommu ammonti kbar ta' kapital. Tista' taħdem flimkien mal-forzi fis-suq billi tuża s-suq ta' l-assigurazzjoni kummerċjali biex jgħin iżomm il-likwidità ta' l-impriżi li jipprovdu servizzi importanti ta' negozju bħal dik tal-konsultazzjoni dwar l-investiment. Barraminhekk, il-PII mandatorja hija għodda regolatorja bżonnjuża li tista' tikkomplementa r-rekwiżit tal-kapital u l-iskemi ta' kumpens għall-investitur. Ir-rekwiżit li jinxtara l-PII jista' jkollu aktar effett pożittiv regolatorju billi jinkoraġġixxi l-impriżi biex itejbu l-attivitajiet tagħhom stess ta' valutazzjoni tar-risku u ta' kontroll ta' riskju, għax impriżi bi profil ta' riskju aktar baxx għandhom tendenza li jnaqqsu d-daqs tal-primjums tagħhom u jżidu d-disponnibiltà tal-kopertura. Barraminhekk, huwa fl-interessi ġenerali tal-komunità regolata li l-impriżi għandhom ikollhom PII, sabiex jillimitaw it-talbiet li jsiru għall-iskemi ta' kumpens għall-investitur[3]. Impriża li ma jkollhiex riżorsi adegwati jista' jkun li ma tkunx tista' tilqa' t-talbiet ġustifikati li jsiru kontriha u fl-aħħar mill-aħħar tista' tfalli. Dan jista' mbagħad iwassal għal talbiet fuq l-iskema ta' kumpens għall-investitur, li għandhom jiġu ffinanzjati mill-bqija ta' l-impriżi parteċipanti fi ħdan il-grupp ta' kontribuzzjoni rilevanti. Aktar ma jkun hemm talbiet fuq dawn l-iskemi, aktar ma tiżdied it-taxxa fuq l-industrija mnejn jiġi ffinanzjat. Peress li taxex bħal dawn mhumiex sensittivi għar-riskju, l-ispejjeż għall-kumpens jistgħu jaqgħu, sproporzjonalment, fuq dawk l-impriżi stabbiliti, ġestiti tajjeb li jipprovdu l-biċċa l-kbira tal-finanzjament għall-iskema. Il-PII għandha t-tendenza li tnaqqas kwalunkwe żbilanċ ta' finanzament bħal dan. 2.3. Argumenti kontra r-rekwiżiti tal-PII L-ewwel argument u l-aktar tradizzjonali kontra l-PII huwa li tista' tikkrea problema ta' ‘theddida morali’. Dan ifisser li l-PII tista' tbiddel l-imġieba ta' dawk li huma assigurati b'tali mod li tiżdied il-probabilità jew inkella d-daqs tat-talbiet. It-teorija hija li, wara li jkunu kisbu l-ħarsien ta' l-assigurazzjoni, l-impriżi ma għandhomx l-istess inċentiv finanzjarju li jevitaw azzjonijiet jew nuqqasijiet li jistgħu jagħtu spinta għal talbiet. Argument ieħor kontra r-rekwiżiti estensivi tal-PII huwa li s-suq ta' l-assigurazzjoni jonqoslu, jew jista' jonqoslu, il-kapaċità li jipprovdi kopertura PII għal numru akbar ta' impriżi. Ġie allegat li l-limiti speċifikati mill-IMD ġew miftiehma fi żmien meta kien hemm aktar kapaċità fis-suq li jista' jkun hemm illum jew fil-ġejjieni. Jista' jkun li s-sitwazzjoni ħżienet minħabba r-rekwiżiti tal-MiFID għal impriżi li jwettqu ż-żewġ attivitajiet, u hemm xi tħassib li r-rekwiżiti flimkien jistgħu jwessgħu s-suq tal-PII sal-limiti tagħha, u xi impriżi jistgħu ma jkunux kapaċi jżommu l-livell stipulat ta' kopertura. Tħassib relatat hija l-ispiża tal-PII. Billi jiżdied l-għadd ta' impriżi li jeħtieġ li jkollhom PII, hemm ir-riskju li żieda fid-domanda tista' tgħolli l-prezz tal-PII, titfa' 'l barra mis-suq xi impriżi ta' konsultazzjoni dwar l-investiment, u tikkrea ostakolu għal impriżi ġodda biex jidħlu fis-suq. B'mod aktar speċifiku, tressaq l-argument li l-IMD jirrikjedi livell għoli ta' assigurazzjoni, lil hinn minn dak li l-biċċa l-kbira ta' l-impriżi żgħar mhux mistenni b'mod raġonevoli li jkunu jistgħu jżommu. Minbarra dan, dawk ir-rekwiżiti tal-PII huma ‘ta' daqs wieħed għal kulħadd’, u mhumiex ikkalibrati mal-profil ta' riskju ta' l-impriża. Kummentaturi jisħqu wkoll għall-għarfien xieraq tar-rwol tal-kapital għal intermedjarji ta' assigurazzjoni Il-kapital jista' jgħin biex jiffinanzja telfiet mhux mistennija jew inkella biex jimla l-ħofor fil-kopertura PII ta' impriża, u, b'mod partikolari jista' jgħin biex jiffinanzja kwalunkwe eċċess tal-polza (jiġifieri, l-ewwel ammont ta' talba li għandu jitħallas mill-impriża mir-riżorsi tagħha stess). Fil-fatt, l-Artikoli 7 u 8 tal-CAD riformulat jirrikonoxxu li kapital, jew taħlita ta' PII u kapital, jista'/tista' tilħaq l-istess għan ta' ħarsien għall-konsumatur daqs il-PII. L-għażla għall-użu tar-riżorsi finanzjarji biex jikkomplementaw il-PII tista' tagħti aktar flessibilità lill-impriżi u tgħin biex l-impriżi jżommu riżorsi adegwati ġenerali, u biex jiksbu kopertura konformi ma' PII f'kundizzjonijiet tas-suq diffiċli. 3. KONSULTAZZJONI MMIRATA MA' L-ISTATI MEMBRI U L-AWTORITAJIET KOMPETENTI F'Marzu 2006 is-servizzi tad-DG MARKT indirizzaw kwistjonarju lill-Istati Membri u l-awtoritajiet kompetenti tagħhom li fiha talbu għal informazzjoni dwar l-applikazzjoni għal assigurazzjoni ta' indennità professjonali skond l-IMD u l-CAD riformulat. Waslu 19-il risposta għall-kwistjonarju[4]. It-tweġibiet inġabru u ġew ippubblikati bħala parti mill-Abbozz ta' Rapport fl-14 ta' Awissu 2006. Kif għandna nifhmu, l-għadd mhux komplut tat-tweġibiet huwa minħabba l-fatt li, f'dak iż-żmien, it-traspożizzjoni ta' l-IMD ġiet kompluta biss reċenti f'ħafna mill-Istati Membri u li d-data ta' l-għeluq għat-traspożizzjoni għal ħafna mid-dispożizzjonijiet tal-CAD riformulat kienet għada ma skadietx. Għall-istess raġunijiet, huwa ċar mit-tweġibiet disponibbli li l-Istati Membri b'mod ġenerali għandhom ftit esperjenza u dejta disponibbli li fuqhom jistgħu jibbażaw valutazzjoni adegwata dwar l-impatt tar-reġim imdaħħal permezz ta' dawn id-direttivi fuq l-impriżi u l-ħarsien li joffri lill-konsumaturi. Barra minn hekk, huwa diffiċli biex tipprevedi l-impatt li ser ikun hemm fuq l-intermedjarji ta' l-MiFID li jwettqu wkoll negozju ta' intermedjazzjoni ta' assigurazzjoni taħt l-IMD. Jidher li dejta adegwata li tippermetti valutazzjoni tajba ma tkunx disponibbli qabel il-bidu ta' l-2008. It-tweġibiet iddettaljati ta' l-Istati Membri kif ukoll it-taqsira li jifforma parti minn abbozz tar-rapport ġew ippubblikati u huma disponibbli fil-websajt tal-Kummissjoni[5]. 4. KONSULTAZZJONI PUBBLIKA DWAR L-ABBOZZ TAR-RAPPORT Il-Kummissjoni stiednet partijiet interessati biex jikkumentaw dwar l-Abbozz tar-Rapport sal-31 ta' Ottubru 2006. Il- format irrakkomandat kien li dawk li wieġbu għandhom jissottomettu rimarki ġenerali segwiti minn tweġibiet għal mistoqsijiet speċifiċi. Waslu l-kummenti minn 7 organizzazzjonijiet. Waħda minn dawn kienet pan-Ewropea u rrappreżentat risposta konġunta minn assoċjazzjonijiet ta' assigurazzjoni intermedjarja minn 14-il Stat Membru ta' l-UE. Mill-oħrajn, 4 kienu bbażati fir-Renju Unit, wieħed fil-Ġermanja u wieħed fl-Awstrija. L-organizzazzjonijiet li wieġbu rrappreżentaw setturi varji ta' l-industrija ta' l-assigurazzjoni ( brokers , aġenti, assiguraturi, underwriters ), waħda minnhom irrappreżentat konsulenti finanzjarji indipendenti u wieħed kien regolatur. Din it-taqsima tagħti fil-qosor ir-riżultat l-aktar importanti tal-konsultazzjoni pubblika[6]. 4.1. Riżultati tal-konsultazzjoni Importanti li jiġi nnotat li dawk kollha li wieġbu qablu li l-PII kienet forma effettiva ta' harsien għall-investitur u ħafna minnhom qalu li r-rekwiżiti ta' kapital ma jistgħux jieħdu postha kompletament. Madankollu, dawk li wieġbu ma qablux fit-tweġiba għall-mistoqsija jekk ir-reġim regolatorju tal-PII ta' bħalissa huwiex miżura xierqa ta' ħarsien għall-investitur. Xi wħud minn dawk li wieġbu argumentaw favur rekwiżiti aktar stretti tal-PII filwaqt li oħrajn ippreferew metodu aktar flessibbli skond id-daqs u l-profil tar-riskju ta' l-impriżi individwali. Tnejn minn dawk li wieġbu qalu li l-impriżi għandhom jitħallew jissupplimentaw jew ibiddlu l-ħarsien tal-PII ma' rekwiziti ta' kapital biex jiżguraw li n-nuqqas ta' PII bi prezz li tista' tintlaħaq ma jwassalx għall-falliment ( failure ) ta' l-intermedjarji. Tweġiba waħda li rrappreżentat l-aġenti ta' l-assigurazzjoni ddeskriviet ir-rekwiżiti tal-PII bħala toqol sinifikanti u bla bżonn li kkaġunaw t-trasferiment mill-assiguraturi ta' l-ispiża tal-PII għal fuq l-aġenti tagħhom. Tnejn minn dawk li wieġbu saħqu fuq il-Kummissjoni biex meta d-Direttivi jiġu totalment operattivi fl-Istati Membri kollha tistabbilixxi reviżjoni oħra tas-sitwazzjoni li tiffaċilita valutazzjoni aktar kompluta. 5. KONKLUżJONIJIET L-analiżi tat-tagħrif ipprovdut mill-Istati Membri kif ukoll mill-partijiet interessati b'risposta għaż-żewġ fażijiet ta' konsultazzjoni tissuġġerixxi li, abbażi ta' l-evidenza limitata bħalissa disponibbli, ir-raġunijiet ta' politika li taw spinta għar-rekwiżiti tal-PII imposti bil-leġiżlazzjoni komunitarja jibqgħu validi, u ma hemmx biżżejjed evidenza li tindika li dawk ir-rekwiżiti mgħadhomx adegwati. Madankollu, huwa ċar ukoll li għadu kmieni wisq biex issir valutazzjoni komprensiva dwar kif dawk ir-rekwiżiti jaffetwaw il-fornituri ta' servizzi u l-konsumaturi. Ir-reġim taħt l-IMD daħal fis-seħħ għal żmien qasir fl-Istati Membri, u l-Istati mgħandhom ebda esperjenza ta' l-applikazzjoni tar-rekwiżiti tal-PII ġdid għall-impriżi ta' l-investiment taħt il-CAD riformulat. Valutazzjoni tajba ta' l-adegwatezza sostnuta ta' dawk ir-rekwiżiti ma tistax issir mingħajr esperjenza prattika u dejta, u dawn ma jkunux disponibbli qabel ma r-rekwiżiti skond il-CAD riformulat ikunu ġew implimentati u applikati fl-Istati Membri għallinqas għal sena. Hemmhekk, jista' ikun xieraq li ssir aktar investigazzjoni dwar jekk ir-rekwiżiti tal-PII u tal-kapital humiex sostituti adegwati. Għalhekk, il-Kummissjoni ser tibqa' tissorvelja s-sitwazzjoni jekk toħroġ evidenza ta' falliment fis-suq. [1] Id-dispożizzjonijiet fi kwistjoni huma meħuda mill-paragrafu ġdid (4b) ta' l-Artikolu 3 tad-Direttiva 93/6/KE, imdaħħal permezz ta' l-Artikolu 67 ta' l-MiFID) [2] Premessa (8); "L-Istati Membri għandhom ikunu jistgħu jistabbilixxu regoli aktar stretti minn dawk ipprovdutii b'din id-Direttiva; [3] Fejn isir telf, il-fornitur tal-polza PII iħallas talba skond ir-rekwiżiti tal-polza PII, u l-impriża jkollha tħallas ammont ugwali għall-eċċess fuq il-polza PII tagħha mir-riżorsi ta' kapital tagħha stess. Fejn ir-riżorsi ta' impriża jkunu eżawriti, l-impriża tkun falluta. Kwalunkwe talba ġustifikata mbagħad taqa' fuq l-iskema ta' kumpens għall-investitur. Skema bħal din ikollha l-limiti, u kwalunkwe telf residwu jbatuh il-konsumaturi. [4] Risposti ġew mill-Awstrija, Ċipru, ir-Repubblika Ċeka, il-Finlandja, Franza, il-Greċja, l-Ungerija, l-Irlanda, Malta, l-Olanda, in-Norveġja, il-Polonnja, ir-Rumanija, l-Islovakkja, Spanja, l-Iżvezja, u r-Renju Unit. Il-Belġju, id-Danimarka, il-Ġermanja, l-Italja, l-Estonja, il-Latvja, il-Litwanja, il-Lussemburgu u l-Portugall ma tawx tweġiba. [5] http://ec.europa.eu/internal_market/securities/isd/mifid_reports_en.htm [6] Ġabra aktar fil-qosor tat-tweġibiet għal mistoqsijiet speċifiċi hija disponibbli fuq http://ec.europa.eu/internal_market/securities/isd/mifid_reports_en.htm